钦定古今图书集成/明伦汇编/闺媛典/第354卷 > 《上赐潘司农龙眠拂菻妇女图》程钜夫
## 钦定古今图书集成/明伦汇编/闺媛典/第354卷 > 《上赐潘司农龙眠拂菻妇女图》程钜夫

拂菻迢迢四万里，拂菻美人莹秋水。五代王商画作
图，龙眠后出尤精致。手持玉种玉为颜，前身应住补
陀山。长眉翠发四维列，白㲲覆顶黄金环。女伴骈肩
拥孤树，背把闲花调儿女。一儿在膝娇欲飞，石榴可
怜故不与。《凉州》舞彻来西风，琵琶檀板移商宫。娱尊
奉长各有意，风俗虽异君臣同。百年承平四海一，此
图还从秘府出。司农潘卿拜赐归，点染犹须玉堂笔。
天门荡荡万国臣，驿骑横行西海滨。闻道海中西女
种，女生长嫁拂菻人。